### Beslutning

Teknik- og Miljøudvalget og Børn- og Familieudvalget drøftede fælles prioritering af de afsatte anlægsmidler. På den baggrund fremlægges forslag til udvalgenes behandling i juni 2025 med henblik på anbefalinger til Kommunalbestyrelsen.

Afbud: Hans Bech

### Sagsfremstilling

## Resume og sagens baggrund

I forbindelse med budgetaftalen for budget 2025-2028 besluttede Kommunalbestyrelsen at afsætte midler til renovering af kommunens skoler i 2026.

Med afsæt i dialogmødet mellem Børn og Familieudvalget og Teknik- og Miljøudvalget den 3. april 2025 ønskes en videre drøftelse mellem udvalgene af, hvordan de afsatte anlægsmidler på skoleområdet i 2026 ønskes prioriteret.

## Indstillinger

Direktørerne indstiller, at Børn- og Familieudvalget og Teknik- og Miljøudvalget drøfter prioritering af de afsatte anlægsmidler på skoleområdet i 2026.

## Behandling

Børn- og Familieudvalget, Teknik- og Miljøudvalget.

## Sagsfremstilling

I budgetaftalen for budget 2025-2028 har Kommunalbestyrelsen med U48 besluttet at igangsætte et arbejde med systematisk vedligehold af kommunens skoler.

Af aftalen fremgår følgende:

"Med udgangspunkt i analysen af skolernes indeklima og vedligeholdelsesefterslæb afsættes 16,707 mio. kr. til systematisk vedligeholdelse af skoler i 2026. Fokus i udmøntningen af anlægsbevillingen skal være på klimaskærmen, faglokalerne, indeklima i stamlokalerne, samt tilpasning til ny lovgivning på skoleområdet.

Udmøntningen behandles indledningsvist i et samarbejde mellem Børn- og Familieudvalget og Teknik og Miljøudvalget senest i møderækken juni 2025 og videresendes til budgetforhandlingerne for 2026, hvor planen endeligt godkendes."

Med afsæt i dialogmødet mellem Børn og Familieudvalget og Teknik- og Miljøudvalget den 3. april 2025 ønskes en videre drøftelse mellem udvalgene af, hvordan de afsatte anlægsmidler på skoleområdet i 2025 ønskes prioriteret. På mødet vil administrationen forelægge de overvejelser der gjort siden sidste møde.

Jævnfør den aftalt tidsplan skal udvalgene på deres respektive udvalgsmøder i juni 2025 indstille deres endelige prioritering inden for den afsatte anlægsramme, med henblik på endelig godkendelse i Kommunalbestyrelsen i forbindelse med budgetaftalen for budget 2026-2029.

## Økonomiske konsekvenser

Ingen.

### Sagens forløb

12/05/2025 Børn- og Familieudvalget

Teknik- og Miljøudvalget og Børn- og Familieudvalget drøftede fælles prioritering af de afsatte anlægsmidler. På den baggrund fremlægges forslag til udvalgenes behandling i juni 2025 med henblik på anbefalinger til Kommunalbestyrelsen.